Nariadenie Komisie (EHS) č. 3713/90
z 19. decembra 1990
o pravidlách na vykonávanie rozhodnutí, ktorými sa poskytuje pomoc zo Sekcie usmerňovania EPUZF pre projekty na zlepšenie podmienok, za ktorých sa uskutočňuje spracovanie a odbyt poľnohospodárskych a rybárskych výrobkov, ktoré sú obsiahnuté v nariadení Rady (EHS) č. 355/77
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
zreteľom na nariadenie Rady (EHS) č. 866/90 z 29. marca 1990 o zlepšení podmienok spracovania a odbytu poľnohospodárskych výrobkov [1] a najmä na jeho článok 23,
keďže článok 10 nariadenia Rady (EHS) č. 4256/88 z 19. decembra 1988, ktoré stanovuje ustanovenia na vykonávanie nariadenia (EHS) č. 2052/88, pokiaľ ide o Sekciu usmerňovania EPUZF [2], zrušil nariadenie (EHS) č. 355/77 [3], okrem článkov 6 až 15 a 17 až 23, pokiaľ ide o projekty predložené do 31. decembra 1989 alebo pokiaľ ide o odvetvia rybárstva do 31. decembra 1990;
keďže článok 21 nariadenia (EHS) č. 866/90 stanovil prechodné ustanovenia pre platby ohľadom projektov podľa nariadenia (EHS) č. 355/77; keďže uplatňovanie príslušného článku znamená väčší zásah zo strany členských štátov;
keďže je preto nevyhnutné špecifikovať údaje, ktoré sa majú uvádzať v žiadostiach o platbu podaných menovaným orgánom členského štátu Komisii podľa článku 17 ods. 1 nariadenia (EHS) č. 866/90;
keďže na štandardizovanie žiadostí o platbu by sa menovaným orgánom mal sprístupniť počítačový systém;
keďže Komisia musí byť informovaná o tom, či sú projekty zavádzané za podmienok a v rámci časových harmonogramov stanovených rozhodnutiami;
keďže na umožnenie uskutočňovania efektívneho monitorovania žiadostí členských štátov o platbu sa musí zabezpečiť, aby všetky dokumenty, na základe ktorých bola vypočítaná pomoc, boli k dispozícii Komisii po dobu troch rokov, ktoré nasledujú po vyplatení zostatku akejkoľvek podpory;
keďže opatrenia ustanovené v tomto nariadení sú v súlade so stanoviskom Výboru pre poľnohospodárske štruktúry a rozvoj vidieka,
PRIJALA TOTO NARIADENIE:
Článok 1
1. Žiadosti o zálohové platby a štvrťročné rozpisy, ktoré sa týkajú projektov, na ktoré bola poskytnutá pomoc podľa nariadenia (EHS) č. 355/77 sa predkladajú určeným orgánom Komisii na formulároch, ktoré sú uvedené v prílohách II až IV k tomuto nariadeniu.
2. Od tretieho štvrťroku 1995 už Komisia nevypláca zálohové platby.
3. Označený orgán zašle Komisii najneskoršie s prvým štvrťročným rozpisom kópie formulárov, ktoré majú používať príjemcovia pre žiadosti o platbu. Tieto musia obsahovať popis ako je projekt financovaný, súhrn vzniknutých výdavkov a porovnávaciu tabuľku plánovaných a realizovaných investícií na základe kvantitatívnych a fyzikálnych indikátorov podľa prílohy I bod 3.
V rámci tej istej časovej lehoty ohlasuje podrobnosti dozoru, ktorý sa má uplatňovať a znenia vnútroštátnych vykonávacích ustanovení alebo akékoľvek iné príslušné administratívne dokumenty.
Taktiež treba oznamovať aktualizácie dokumentácie uvedenej v tomto odseku.
Článok 2
Žiadosť o zálohovú platbu pre ktorýkoľvek štvrťrok nie je prijatá, ak štvrťročný rozpis pre predposledný štvrťrok nebol odovzdaný.
Článok 3
Menovaný orgán odovzdá Komisii každý rok prehľad stavu postupu projektov na formulári podľa prílohy V, pričom prvý z nich bude odrážať situáciu k 31. decembru 1990.
Článok 4
Údaje požadované prílohami IV a V sa Komisii v zásade posielajú počítačovou poštou. Komisia stanoví požadovaný softvér a sprístupní ho každému označenému orgánu. Komisia tiež môže zariadenia sprístupniť osobám a školiť osoby, ktoré s týmto zariadením majú pracovať.
Článok 5
Menovaný orgán vykoná všetko potrebné pre to, aby zabezpečil zachovanie všetkých dokumentov a účtovných záznamov, ktoré patria k jednotlivým projektom pod dobu troch rokov od dátumu vyplatenia zostatku pomoci.
Článok 6
Ak žiadosť o platbu bola podaná Komisii cez sprostredkujúci orgán podľa nariadenia Komisie (EHS) č. 1685/78 [4] pred nadobudnutím účinnosti tohoto nariadenia, menovaný orgán nemôže zaplatiť žiadnu ďalšiu splátku ohľadom projektu, pokiaľ EPUZF nevykonal predtým požadovanú platbu alebo neoznámil čiastku, ktorá má byť menovaným orgánom zaplatená.
Článok 7
Nariadenie (EHS) č. 1685/78 sa týmto zrušuje.
Článok 8
Toto nariadenie nadobúda účinnosť 1. januára 1991.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 19. decembra 1990